સુહાર્દાના ભાઈની ઓળખાણથી વિજયાએ એક મોટો રૂમ ભાડે રાખી લીધો, ને ત્યાં રહેવાનું અને બાળકોને ટ્યૂશન આપવાનું શરૂ કર્યું. એના ખુશમિજાજ સ્વભાવના કારણે બાળકો પર શરૂથી જ એની સારી છાપ પડી. એના માયાળુ વ્યવહારથી ટ્યૂશનક્લાસ પણ જાણે પરિવાર હોય, એવું બાળકોને લાગતું અને શિક્ષણકાર્ય પણ એણે વિદ્યાર્થીની ક્ષમતાને ધ્યાનમાં લઈને પૂરી નિષ્ઠાપૂર્વક કરવા માંડ્યું, જેનાથી નબળા વિદ્યાર્થીઓમાં પણ આત્મવિશ્વાસ પ્રગટવા લાગ્યો, ને એમની સારી પ્રગતિ થવા લાગી. ને એ કારણે સારી શિક્ષિકા તરીકેની એની ખ્યાતિ પ્રસરતાં વર્ગમાં સંખ્યા પણ ઝડપથી વધવા માંડી. થોડા સમયમાં તો એણે ત્રણ પાળી શરૂ કરી. ને એમ એક વર્ષમાં તો વિજયાની આર્થિક સમસ્યા હળવી થઈ ગઈ.